REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/231-21

4. jun 2021. godine

B e o g r a d

ZAPISNIK

8. SEDNICE ODBORA ZA ZAŠTITU ŽIVOTNE SREDINE,

ODRŽANE 4. JUNA 2021. GODINE

 Sednica je počela u 12,00 časova.

 Sednicom je predsedavao prof. dr Ljubinko Rakonjac, predsednik Odbora.

 Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Marija Todorović, Tomislav Janković, Jelena Obradović, Nevenka Kostadinova i Dragan M. Marković, kao i Samira Ćosović, zamenik člana Odbora Jasmine Karanac.

Sednici nisu prisustvovali članovi Odobra: Dragana Radinović, Marko Mladenović, Vesna Krišanov, Marko Parezanović, Aleksandar Jugović, Akoš Ujhelji, Aleksandra Pavlović Marković, Jasmina Karanac i Mina Kitanović.

Sednici su prisustvovali i: zamenik gradonačelnika grada Sremska Mitrovica Petar Samardžić, direktor Agencije za ruralni razvoj grada Sremska Mitrovica, Dušica Pavlović, predstavnik Regionalne deponije Srem-Mačva Sremska Mitrovica Jovan Kovačević, predstavnici Zelene stolice: Jelisaveta Jovanović (Mladi istraživači Srbije), Jelena Nikolić (Omladinski kreativni klub Loznica) i Zlatko Todorčeski (Ekološki pokret Beočina), kao i Jelena Milošević (Udruženje gljivara „Lisičarka“) i Zoran Jelenković (Mikološko-gljivarski savez Srbije).

Na početku sednice, predsednik Odbora prof. dr Ljubinko Rakonjac, podsetio je da je 5. jun Svetski dan zaštite životne sredine i rekao da je ova sednica Odbora posvećena obeležavanju ovog važnog datuma, kako bi se skrenula pažnja javnosti na potrebu očuvanja životne sredine. Datum 5. jun je odredila Generalna skupština Ujedinjenih nacija, jer se tog dana održala Konferencija o zaštiti životne sredine u Stokholmu 1972. godine, na kojoj je učestvovalo 113 država, koje su usvojile zajedničku izjavu o potrebi međunarodne saradnje u cilju zaštite životne sredine.

Naglasio je da je ovo prva sednica Odbora van sedišta Narodne skupštine kao i da je podršku za održavanje ove sednice pružio UNDP i Švajcarska kancelarija za saradnju, kroz Projekat jačanja parlamentarne demokratije i inkluzivnog političkog dijaloga III faza.

Posebno se zahvalio Svetlani Milovanović, gradonačelnici Sremske Mitrovice, kao i Petru Samardžiću, zameniku gradonačelnika, što su omogućili da se održi sednica Odbora u Sremskoj Mitrovici. Naveo je da će Odbor imati priliku da se informiše o inicijativi za formiranje zelene odborničke grupe u Skupštini grada Sremska Mitrovica. Istakao je da mu je drago što je dugogodišnji primer dobre prakse ovakvog povezivanja narodnih poslanika kroz Zelenu poslaničku grupu inspirisao odbornike Skupštine grada Sremska Mitrovica da se i oni povežu na ovaj način i tako utiču da se ova važna tema učini što vidljivijom, posebno kada se donose odluke koje se tiču zaštite životne sredine. Naglasio je važnost saradnje Odbora sa organizacijama civilnog društva kroz mehanizam Zelena stolica i izrazio nadu da će slični oblici saradnje biti uspostavljeni i u lokalnim samoupravama.

Petar Samardžić, zamenik gradonačelnika Sremske Mitrovice, poželeo je dobrodošlicu članovima Odbora i zahvalio se u ime građana i svoje ime što je Sremska Mitrovica izabrana za održavanje prve sednice Odbora van sedišta Narodne skupštine, dodavši da se na ovaj način decentralizuje odlučivanje, kao i da se narodni poslanici, članovi Odbora, mogu bliže upoznati sa lokalnim potrebama i problemiima radi efikasnijeg rešavanja istih. Ukazao je i na aktuelna pitanja grada Sremske Mitrovice, koja se tiču zbrinjavanja pesticidnog otpada, izgradnje Regionalnog centra za održivi razvoj, unapređenje kvaliteta vazduha kao i ozelenjavanje javnih površina.

Na predlog predsednika Odbora, sa devet glasova za, jednoglasno, usvojen je sledeći:

D n e v n i r e d :

1. **Informisanje Odbora o inicijativi za formiranje zelene odborničke grupe u Skupštini grada Sremska Mitrovica;**
2. **Informisanje Odbora o radu regionalne deponije Srem-Mačva Sremska Mitrovica;**
3. **Razno.**

Pre prelaska na rad po utvrđenom dnevnom redu sa devet glasova za, jednoglasno, usvojen je Zapisnik Sedme sednice Odbora za zaštitu životne sredine, održane 28. maja 2021. godine.

Prva tačka dnevnog reda - **Informisanje Odbora o inicijativi za formiranje zelene odborničke grupe u Skupštini grada Sremska Mitrovica**

Član OdboraTomislav Janković istakao je značaj održavanja sednica Odbora van sedišta Narodne skupštine, budući da je to najbolji način da se narodnim poslanicima približe problemi građana i lokalnih samouprava radi boljeg i efikasnijeg rešavanja problem. Naveo je da je grad Sremska Mitrovica privredni, ekonomski, politički i kulturni centar Sremskog upravnog okruga. Na ulazu u grad narodni poslanici su imali prilike da vide Trg investitora koji simbolično predstavlja činjenicu da je stopa nezaposlenosti u poslednjih deset godina sa 25% smanjena na 4.5%. Na samom trgu nalaze se zastave devetnaest kompanija koje su zaposlile veliki broj ljudi. Naveo je da je realizovan projekat IPA, saradnja sa Republikom Hrvatskom Gradom Osijek, u okviru koga je postavnjeno dvadeset reciklažnih ostrva kao i hiljadu kompostera. Informisao je Odbor o tome da je pokrenuta inicijativa za formiranje zelene odborničke grupe, kao i da je počela realizacija projekta pod nazivom „Održivi razvoj za sve - platforma za lokalni dijalog.“ Rekao je da je upućen Javni poziv za razvoj partnerskih organizacija civilnog društva i jedinica lokalnih samouprava, u cilju kreiranja zajedničkih inicijativa i mehanizama za aktivno učešće građana u svim procesima odlučivnja na nivou lokalnih zajednica. Projekat finansira SDC Švajcarska, Razvojna Agencija „HELVETAS„ i „Građanske inicijative“, dok će partneri biti Udruženje „Regionalna inicijativa Srema“ i Grad Sremska Mitrovica. Projekat je utemljen dokumentom „Smernice za uključivanje OCD u procesu donošenja propisa“, draftom „Programa reforme sistema lokalnih samouprava“, kao i pravnim tekovinama Evropske unije, čime se direktno podstiče uključivanje i partnerstvo OCD sa državnim i organima jedinica lokalne samouprave. Projekat ima tri specifična cilja: osnaživanje i umrežavanje zelenih OCD-a u Sremskom okrugu, transparentna i inkluzivna vlast u donošenju javnih politika, kao i jačanje svesti građana u oblasti zaštite i održivog razvoja životne sredine. Definisana su četiri očekivana rezultata ovog projekta. Prvi se ogeda u većoj vidljivosti i ojačavanju kapaciteta zelenih i ostalih OCD u Sremu, podsticanje na učešće i monitoring u procesu donošenja odluka na lokalnom nivou u oblasti životne sredine i održivog razvoja. Ovaj cilj obuhvata dve aktivnosti: izradu analize postojećih aktivnosti civilnog sektora u Sremu i njihovo povezivanje sa jedinicama lokalne saouprave, kao i obuke i edukacije kroz tri treninga na teme iz oblasti primene nacionalnog zakonodavstva, međunarodnih konvencija i ciljeva, kao i pitanja koja se odnose na svaku lokalnu samoupravu pojedinačno. Drugi očekivani rezultat bio bi formiranje „Regionalne zelene mreže Srema“, kao zvaničnog socijalnog partnera zainteresovanog da da svoj doprinos u ovoj oblasti, što bi rezultiralo potpisivanjem protokola o saradnji OCD u Sremu. Treći očekivani rezultat jeste uspostavljanje mehanizma pri jedinicama lokalne samouprave u Gradu Sremska Mitrovica, tj. formiranje Zelene odborničke grupe, kao i mehanizma Zelena stolica. Podrazumevane aktivnosti u ostvarenju ovog cilja bile bi: izrada Pravilnika o radu zelene odborničke grupe, Pravilnika o učešću zelene stolice u radu lokalne skupštine, kao i izrada i potpisivanje Memoranduma o saradnji Grada Sremska Mitrovica sa Regionalnom zelenom mrežom Srema, edukacija članova Zelene odborničke grupe o aktuelnim zakonima i regulativama i njihovo uključivanje u donošenje odluka. Četvrti očekivani rezultat bio bi podizanje svesti javnosti, kao i otvaranje prostora za javnu debatu kroz koju bi se građani podsticali na aktivno učešće i davanje predloga. Aktivnosti bi, pored organizacija javnih debata, bile i sprovođenje Zelene akcije na terenu, u okviru koje bi bilo zasađeno sto stabala breze uz biciklističku stazu koja vodi ka Specijalnom rezervatu prirode „Zasavica“, kao i Građanski aktivaor, koji bi primenom IT mehanizama i platforma doprineli većem učešću građana u donošenju odluka. Za potrebe Građanskog aktivatora planirana je nabavka kamera za video streaming, kao i aktiviranje putem postojećih društvenih mreža i foruma. Za realizaciju ovog projekta potrebno je oko milion i šeststotina hiljada dinara za troškove ljudskih resursa, materijala i opreme kao i posebnih usluga, kao što je organizacija javne debate i Zelena akcija sadnje drveća. Grant bi iznosio milion i tristadevedeset hiljada dinara, dok bi kofinansiranje bilo dvestotinedeset hiljada dinara.

Istakao je da se strogo vodi računa o održivosti projekta, budući da je koncipiran kao prihvatljiv nezavisno od političke opcije sa idejom da se proširi i na ostale opštine Sremskog okruga. Koncept je takav da bi ubuduće mogao da se finansira iz različitih fondova koji opredeljuju sredstva upravo ovakvim projektima.

 Predsednik Odbora prof. dr Ljubinko Rakonjac pohvalio je inicijativu i istakao značaj stvaranja zelenih odborničkih grupa u skupštinama opština i gradova, po ugledu na zelenu poslaničku grupu u Narodnoj skupštini.

 U diskusiji su učestvovali: Gojko Palalić, Zlatko Todorčeski, Samira Ćosović i Žarko Bogatinović.

 Istaknuto je da je pitanje zaštite životne sredine jedan od tri prioriteta Vlade Republike Srbije, jer više nije pitanje broj jedan stopa nezaposlenosti, kao što je to bilo pre 2021. godine, kada je iznosila oko 26-17%, a danas je ispod 10%. Budžet je sada stabilan, a standard građana bolji, pa možemo da se bavimo pitanjima životne sredine i rešavanjem problema u ovoj oblasti. Odbor je informisan o tome da je, krajem 2019. godine, u Novom Sadu podneta i usvojena inicijativa nekoliko ekoloških udruženja iz Novog Sada za formiranje Zelene stolice i da je to primer dobre prakse za unapređivanje stanja životne sredine, kao i zdravlja građana. Pozvan je civilni sektor da se na lokalnom nivou udruži i podnese inicijativu za osnivanje zelene stolice u Skupštini grada Sremska Mitrovica.

 Izneto je da postoji ideja da se isto uradi i u Beočinu, uz nadu da će se to realizovati uz pomoć Sremske Mitrovice i Novog Sada, sa kojima se Beočin graniči. Odboru je upućen poziv da se neka od narednih sednica održi u Beočinu.

 Predloženo je da se jedna od narednih sednica Odbora organizuje u opštini Prijepolje, koja je dobila nimalo pohvalno priznanje „Crni list“ zbog velikog broja divljih deponija. Navedeno je da je divlja deponija Stanjevina zatvorena i da se radi na njenoj sanaciji, što predstavlja primer dobre prakse rešavanja ekoloških problema. Rečeno je i da se radi i na postavljanju barijera na reci Lim, zbog velike količine otpada koji dolazi duž celog toka reke Lim, do reke Drine i Potpećkog jezera, o čemu su i mediji nedavno izveštavali.

 Podržana je inicijativa za formiranje zelene odborničke grupe, koja predstavlja pandan Zelenoj poslaničkoj grupi koja duži niz godina postoji u Narodnoj skupštini. Odboru je prenet primer dobre prakse prilikom organizovanja sednice Odbora za poljoprivredu, šumarstvo i vodoprivredu 2015. godine u Leskovcu, kada je na sednicu pozvan veliki broj poljoprivrednih proizvođača, koji su u neposrednom kontaktu sa narodnim poslanicima mogli da prenesu svoja iskustva i aktuelne probleme, kako bi narodni poslanici mogli da utiču na donošenje zakona kojim bi se ti problemi rešili. Zbog epidemije trenutno nije moguće napraviti tako veliki skup, ali kada se situacija popravi to treba praktikovati.

Druga tačka dnevnog reda - **Informisanje Odbora o radu regionalne deponije Srem-Mačva Sremska Mitrovica**

Jovan Kovačević, zaposlen u Regionalnoj deponiji Srem-Mačva, rekao je da su još 2006. godine gradovi Sremska Mitrovica i Šabac zaključili Sporazum o formiranju Regionalne deponije za upravljanje čvrstim komunalnim otpadom, zatim da su gradonačelnici 2014. godine potpisali Dopunu sporazuma, te je Regionalna deponija započela sa probnim radom. Naveo je da su od 2003-2010. usvojeni lokalni planovi upravljanja otpadom za gradove Šabac i Sremska Mitrovica, kao i da je 2009. godine nadzorni organ MISP-a odobrio Vladi RS finansijsku pomoć kroz program IPA 2008 u iznosu oko pet miliona evra. Govoreći o samom projektu, pojasnio je da je on obuhvatao tri faze i da je do danas završeno sa fazom dva. Prva faza obuhvatala je izgradnju kasete jedan, površine 57 hiljada kvadratnih metara, gde je moguće deponovati oko 438 hiljada tona otpada. U okviru faze dva, izgrađena je portirnica sa vagom, plato za kabasti i građevinski otpad, upravna zgrada, atomsko sklonište, aeraciona i taložna laguna za praćenje i procenu vode sakupljene na telu deponije. Sam proces funkcioniše tako što kamioni komunalnog preduzeća prolaze vagu nakon čega se otpad odlaže na kasetu, zatim se kamioni vraćaju na ponovno merenje, kako bi se evidentiralo koliko otpada je odloženo, i svakom preduzeću se obračunava odlaganje otpada po ceni od 1800 dinara po toni. Izgrađeno je 31 postrojenje za merenje biogasova („Biotrn“), a pored ovoga ekološki monitoring na telu deponije se radi na površinskim i podzemnim vodama. Naglasio je da se, pored same deponije, nalazi Mančelov kanal te se zato veoma vodi račun i kontroliše stanje vode. Što se tiče mašina za rad, deponija poseduje dva kamiona za prevoz otpada, kolektor, kompaktor, volvo utovarivač sa prikolicom, traktor i traktor sa prikolicom. Istakao je da se od 2019. godine i Bogatić pridružio Regionalnom centru kao i da je u planu priključivanje još dve opštine Rume i Šida. Ministarstvo zaštite životne sredine dalo je subvenciju gradu i trenutno se radi na proširenju kapaciteta deponije, budući da je ostalo mesta za još oko 47 hiljada tona otpada što bi se popunilo za otprilike godinu dana.

 Zamenik predsednika Odbora, Žarko Bogatinović naveo je da i u Leskovcu postoji sanitarna deponija, koja je sa radom otpočela 2016. godine, kao i da su sredstva obezbeđena iz Nacionalnog investicionog plana, a glavni akter bila je Austrijska firma „Pol Veber i Verner“. Kapacitet deponije bio je 25 godina i na ovoj deponiji, pored Grada Leskovca, otpad odlaže još sedam opština. Firma „Pol Veber i Verner“ i grad Leskovac trebalo je da dele dobit od odlaganja čvrstog komunalnog otpada, međutim 2012. godine utvrđeno je da grad Leskovac duguje milion evra budući da je tadašnji gradonačelnik u međuvremenu potpisao više kontraproduktivnih akata. Istakao je da je ogromna razlika u funkcionisanju deponije tada i sada, pošto je novo rukovodstvo rešilo sve na taj način nastale probleme. Istakao je da izgradnja sanitarnih deponija predstavlja za Srbiju trenutno jedino rešenje, iako regionalne sanitarne deponije predstavljaju prošlost u Evropi, gde se ovo pitanje rešava izgradnjom najsavremenijih spalionica, poput one u Beču.

Član Odbora Tomislav Janković istakao je važnost Regionalnog centra za održivi razvoj Srem, koji će se nalaziti pored ove deponije i koji bi, pored svih aktivnosti, bio i edukativni centar za obuku operatera otpadnih voda, jer će 70 lokalnih samouprava dobiti sisteme za prijem, preradu i transport otpadnih voda. Radi održivosti tih projekata je neophodna edukacija kadrova.

Treća tačka dnevnog reda – **Razno**

Zoran Jelenković, predsednik Mikološko-gljivarskog saveza Srbije, zahvalio se na pozivu i mogućnosti da učestvuje na sednici Odbora. Pojasnio je da Mikološko-gljivarski savez obuhvata celu Srbiju, 24 udruženja gljivara sa oko četiri hiljade članova i da su organizovani tako da doprinose nauci i očuvanju prirode zbog čega su veoma usmereni na terenski rad kao i organizaciju brojnih manifestacija. Istakao je dobru saradnju sa državnim institucijama, naročito sa Zavodom za zaštitu prirode, za koje je 2020. godine rađen monitoring gljiva na prostoru nacionalnog parka „Tara“. U toku su pregovari se Nacionalnim parkom „Kopaonik “ oko izdavanja knjige pod nazivom „Gljive Kopaonika“, kao i popis gljiva na teritoriji grada Ćuprije. Naglasio je da sve aktivnosti rade pro bono. Proteklih godina, u saradnji sa Ministarstvom zaštite životne sredine, urađene su tzv. „gljivarske staze“ na Kopaoniku, Divčibarama, Medvedniku, Petrovcu na Mlavi, dok su u planu još i Fruška Gora i Vlasotince. Naglasio je da trenutno rade na projektu edukacije školske omladine za 20 opština u Srbiji. Naveo je i dobru saradnju sa zemljama okruženja, kao što su Grčka i Hrvatska. Ukazao je na veliki problem sa kojim se berači susreću, usled neusaglašenosti zakonskih regulativa i nedorečenosti, naročito kada je u pitanju promet gljiva na tržištu. Jedan od primera jeste da npr. berači tartufa postignu svega 20% cene u odnosu na otkupne cene u Grčkoj i Italiji, pa zato većina završi u sivoj zoni. Izneo je podatak da se u Srbiji na godišnjem nivou ubere oko 20-25 tona crnog i 15-20 tona belog tartufa što, zbog već pomenutog problema, predstavlja gubitak od oko osam miliona evra za državu. Predložio je formiranje radne grupe koja bi se time bavila, kao i izmene uredbi kako bi se što efikasnije rešio ovaj problem.

 Prof. dr Ljubinko Rakonjac rekao je da će na neku od narednih sednica Odbora pozvati predstavnike Ministarstva zaštite životne sredine i ekoloških udruženja, kada bi se raspravljalo o prikupljanju lekovitog bilja, gljiva i šumskih plodova, kako bi se što bolje usaglasile potrebe sa zakonskom i podzakonskom regulativom, na obostranu korist.

Sednica je završena u 13,10 časova.

 SEKRETAR PREDSEDNIK

 Milica Bašić prof. dr Ljubinko Rakonjac